《猛虎行》
明代·韩洽

虎欲异群虎，舍山而渡湖。自失险阻窟，托身就菰芦。

村落齐戒严，邻保相招呼。耰锄代戈矛，勇锐当先驱。

爪牙岂不猛，其如处世孤。奋斗亦良久，力尽乃告殂。

锦斑毙野草，割剥无完肤。嗟彼田舍儿，曾非卞庄徒。

何乃百兽尊，轻身死庸夫。万类固并生，所宅各有区。

一朝处非据，适足亡尔躯。持此告群虎，毋若此虎愚。

雄长山林中，贲育孰敢图。

作者简介：明苏州府长洲人，字君望。邑诸生。高节轶群，隐居于羊山。有《寄庵诗存》。